《次天启赠净利名吴道人韵》
宋代·吴则礼

君名讵要书黄纸，儿曹安能相汝尔。
平生胸中著丘壑，何曾辄作数日恶。
看渠老死争名场，肩摩毂击非侬乡。
从来俗子贫著帽，露顶心知寡同好。
可不与饭惟有卿，白眼未分遭题评。
苏郎六印蚕作茧，剧饮浊醪适吾原。
此事未容人遽知，百丑千拙人笑之。
胜处岂徒论得髓，觌面端如传器水。
典刑真有阿度风，世上眼目无王龚。
沧波老树吾亦爱，闻说津头有船卖。
斯人要是江左人，迳入坐床宁肯嗔。
星星种种旋非故，禅板蒲团只如许。

作者简介：吴则礼 公元？年至一1121年字子副，富川（一作永兴，今湖北阳新）人。生年不详，卒于宋徽宗宣和三年。以父荫入仕。会为军器监主簿，因事谪荆州。官至直秘阁，知虢州。工诗，与唐庚、曾纡、陈道诸名士唱和。晚年居豫章，自号北湖居士。则礼著有北湖集十卷，长短句一卷，《书录解题》并傅于代。